Diari Oficial de la Generalitat Valenciana


Sumari del DOGV 6826, del 25-07-2012 (2012/7030)

RESOLUCIÓ de 10 de juliol de 2012, del conseller de Justícia i Benestar Social, per la qual s'establix la composició de la Comissió de Valoració Documental de la Conselleria de Justícia i Benestar Social.
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6826

Data del DOGV
:   25-07-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/7030


Data del document
:   10-07-2012

Organisme emissor
:   Conselleria de Justícia i Benestar Social

Tipus de document
:   Resolució

Descriptors 

:   * Conselleria de Justícia i Benestar Social

RESOLUCIÓ de 10 de juliol de 2012, del conseller de Justícia i Benestar Social, per la qual s'establix la composició de la Comissió de Valoració Documental de la Conselleria de Justícia i Benestar Social. [2012/7030]  
La Llei 4/1998, d'11 de juny, de la Generalitat Valenciana, de Patrimoni Cultural Valencià, crea en l'article 85 la Junta Qualificadora de Documents Administratius, a la qual correspon l'estudi i el dictamen de les qüestions relatives a la qualificació, utilització, integració en els arxius, exclusió d'estos i inutilitat administrativa dels documents. Posteriorment, la Llei 3/2005, de 15 de juny, de la Generalitat, d'Arxius, en l'article 11, establix la composició i les funcions principals de l'esmentada Junta Qualificadora de Documents Administratius, entre altres l'estudi de les taules de valoració documental que es presenten per a emetre el corresponent dictamen preceptiu i vinculant, on es propose la conservació permanent de la documentació i el seu ingrés en els arxius històrics o bé l'eliminació per la seua inutilitat administrativa i cultural. Este últim precepte també preveu que per a l'elaboració de les taules de valoració documental es podran crear les comissions de valoració documental que es consideren necessàries.  
  
D'acord amb esta normativa, el Decret 189/2005, de 2 de desembre, del Consell de la Generalitat, regula la Junta Qualificadora de Documents Administratius i el procediment de valoració, conservació i eliminació del patrimoni documental dels arxius públics. En l'article 13 preveu que els diferents departaments de l'Administració de la Generalitat crearan les seues pròpies Comissions de Valoració Documental, mitjançant una resolució del titular del departament corresponent, per a elaborar les propostes de les taules de valoració documental dels documents i les sèries documentals generades per les seues unitats administratives, de les entitats de dret públic amb personalitat jurídica pròpia dependents d'ells, de les persones juridicoprivades vinculades a ells en el capital o en la dotació de les quals participe majoritàriament la Generalitat i de les persones privades, físiques o jurídiques, gestores de servicis públics de competència d'aquells, en tot allò relacionat amb els esmentats servicis.  
Per Resolució de 15 de juny de 2006, de la consellera de Benestar Social, es crea la Comissió de Valoració Documental de la Conselleria de Benestar Social.   
La reorganització de la Conselleria de Justícia i Benestar Social realitzada per mitjà de Decret 99/2011, de 26 d'agost, del Consell, que va aprovar el seu Reglament Orgànic i Funcional, fa necessària una actualització de la denominació i composició de la Comissió de Valoració Documental.   
Per tot el que s'ha expressat anteriorment i en virtut de l'article 13.3 del Decret 189/2005, de 2 de desembre, del Consell, resolc:  
  
Primer  
Composició de la Comissió de Valoració Documental de la Conselleria de Justícia i Benestar Social.   
La Comissió de Valoració Documental de la Conselleria de Justícia i Benestar Social estarà formada per:   
a) President: el titular de la Secretaria General Administrativa, o el tècnic en qui delegue.  
b) Vicepresident: el titular del Servici de Recursos Humans de la Secretaria General Administrativa, o el tècnic en qui delegue.  
c) Secretari: el tècnic responsable de l'Arxiu Central de la Conselleria de Justícia i Benestar Social.  
d) El titular del Servici de Coordinació i Suport Tècnic, o el tècnic en qui delegue.  
e) Un funcionari adscrit a la direcció general o servici territorial objecte de la valoració de les sèries presentades.  
  
Segon  
Assistència a les reunions de la comissió de representants d'òrgans i organismes afectats.  
La Comissió de Valoració Documental podrà requerir assessorament als representants d'altres òrgans directius de la conselleria afectats pel supòsit que serà analitzat o valorat, els quals hauran de prestar este assessorament i fins i tot assistir amb veu però sense vot en les corresponents sessions de la comissió.  
  
València, 10 de juliol de 2012.- El conseller de Justícia i Benestar Social: Jorge Cabré Rico.